అన్నదమ్ములూ.. చర్చించుకోండి
- స్పెక్ట్రమ్‌ చెల్లింపులపై ఒక నిర్ణయానికి రండి..
- అనిల్‌.. మీపై చర్యలు ఎందుకు తీసుకోవద్దు..
సమాధానమివ్వండి: సూటిగా ప్రశ్నించిన సుప్రీం
న్యూఢిల్ల్ణీ: ఎరిక్‌సన్‌కు బకాయిల చెల్లింపుల విఫలంపై రిలయన్స్‌ కమ్యూనికేషన్స్‌ (ఆర్‌కామ్‌) చైర్మన్‌ అనిల్‌ అంబానీకి సుప్రీంకోర్టు మరోమారు నోటీసులు ఇచ్చింది. గతంలో చేసిన వాగ్ధానం మేరకు ఎరిక్‌సన్‌ సంస్థకు బకాయిలు చెల్లించని నేపథ్యంలో ఆయనపై ధిక్కరణ అభియోగం కింద ఎందుకు చర్యలు తీసుకోవద్దో వెల్లడించాలని కోర్టు అనిల్‌ను కోరింది. కోర్టు ధిక్కార పిటిషన్‌పై నాలుగు వారాల్లోగా సమాధానమివ్వాలని న్యాయమూర్తి ఆర్‌ఎఫ్‌ నారిమన్‌ నేతత్వంలోని ధర్మాసనం సోమవారం అంబానికి ఆదేశాలు జారీ చేసింది. దాదాపు రూ.550 కోట్ల బకాయిలను చెల్లించడంలో పలుమార్లు విఫలమైన ఆర్‌కామ్‌ అధినేత అనిల్‌ అంబానీపై స్వీడన్‌ టెలికాం పరికరాల తయారీ దిగ్గజం ఎరిక్సన్‌ గత వారం సుప్రీంకోర్టును ఆశ్రయించింది. తమ బాకీలు చెల్లించడంలో డిఫాల్ట్‌ అవుతున్న అనిల్‌ను, ఆయనతో పాటు మరో ఇద్దరు కంపెనీ ఉన్నతాధికారులను కోర్టు ధిక్కరణ నేరం కింద జైలుకు పంపాలని, బాకీలు చెల్లించేదాకా దేశం విడిచి వెళ్లకుండా ఆదేశాలివ్వాలని అభ్యర్థించింది. దీనిపై తాజాగా నారిమన్‌ బెంచ్‌ విచారణ చేపట్టింది. కాగా బకాయి కింద రూ.118కోట్లను చెల్లించడానికి ఆర్‌కామ్‌ సిద్దంగా ఉందని, ఈ మొత్తాన్ని ఎరిక్‌సన్‌ అంగీకరించాలని ఆర్‌కామ్‌ తరపు సీనియర్‌ అడ్వకేట్లు కపిల్‌ సిబల్‌, ముకుల్‌ రోహతగి కోర్టును కోరారు. కాగా ఎరిక్‌సన్‌ దీన్ని తిరస్కరించింది. దీంతో ఆ మొత్తాన్ని డిమాండ్‌ డ్రాప్టు రూపంలో కోర్టు రిజిస్ట్రీలో డిపాజిట్‌ చేయాల్సింగా ఆర్‌కామ్‌ను కోర్డు ఆదేశించింది. ఆర్‌కామ్‌ ఆస్తులు విక్రయించగా రూ.3,000 కోట్లు పొందిందని అయినా తమకు చెల్లింపులు చేయలేదని ఎరిక్‌సన్‌ ఈ సందర్భంగా కోర్టు దృష్టికి తీసుకెళ్లింది. తమకు చెల్లించాల్సిన రూ.550 కోట్లు చెల్లించకుండా కావాలని తాత్సారం చేస్తోందని ఆరోపించింది. బకాయిల చెల్లింపునకు వ్యక్తిగతంగా హామీ ఇచ్చిన అనిల్‌ అంబానీ గడువు తీరినా స్పందించడం లేదని, తద్వారా కోర్టు గడువును కూడా ఉల్లంఘించారని ఎరిక్‌సన్‌ ఇది వరకు తన పిటిషన్‌లో పేర్కొంది. ఆర్‌కామ్‌ ఆస్తుల కొనుగోలుపై అంబానీ అన్నదమ్ములు ఇద్దరు కూర్చుని మాట్లాడుకోవాలని కోర్టు ఈ సందర్బంగా తాజాగా సూచించింది. పరస్పరం మాట్లాడుకొని స్పెక్ట్రమ్‌ బకాయిల చెల్లింపు విషయంలో ఒక నిర్ణయానికి వచ్చి సమస్యను పరిష్కరించుకోవాలని సూచించింది. మరోవైపు స్పెక్ట్రం ట్రేడ్‌ మార్గదర్శకాలకు కట్టుబడి ఆర్‌కామ్‌ కొనుగోళ్లపై సిద్ధంగా ఉన్నారా అని జియోను కోర్టు ప్రశ్నించింది. అయితే ముందస్తు బకాయిల నేపథ్యంలో ఆర్‌కామ్‌కు ఫిజికల్‌ గ్యారంటీ ఇచ్చేందుకు తాము సిద్ధంగా లేమని జియో సీనియర్‌ న్యాయవాది హరీష్‌ సాల్వే కోర్టుకు తెలిపారు. ఈ అంశంలో ట్రారు నిబంధనలను పాటించాల్సి ఉందని అన్నారు.
వివాదమిలా..
దేశవ్యాప్తంగా ఆర్‌కామ్‌ టెలికాం నెట్‌వర్క్‌ నిర్వహణకు సంబంధించి 2014లో ఎరిక్సన్‌ ఏడేళ్ల కాంట్రాక్టు దక్కించుకుంది. అయితే 2016 నుంచి చెల్లింపులు చేయకపోవడంతో సెప్టెంబర్‌ 2017లో ఆర్‌కామ్‌తో పాటు ఆ గ్రూప్‌లో భాగమైన రిలయన్స్‌ ఇన్‌ఫ్రాటెల్‌, రిలయన్స్‌ టెలికంలపై ఎరిక్సన్‌.. నేషనల్‌ కంపెనీ లా ట్రిబ్యునల్‌ను (ఎన్‌సీఎల్‌టీ)లో దివాలా పిటిషన్‌ వేసింది. ఈ కేసు పలు పరిణామాల మధ్య తుదకు 2017 సెప్టెంబర్‌ నాటికి రూ.550 కోట్లు చెల్లించాలని ఎన్‌సీఎల్‌టీ ఆదేశాలు జారీ చేసింది. గడువులోగా ఈ మొత్తాన్ని చెల్లించకపోవడంతో ఎరిక్సన్‌ మళ్లీ కోర్టుకెళ్లడంతో డిసెంబర్‌ 15 నాటికి అవకాశం కల్పించింది. బకాయిలు చెల్లించడంలో ఆర్‌కామ్‌ రెండు సార్లు విఫలమయ్యింది. దీంతో తాజాగా ఎరిక్‌సన్‌ అభ్యర్థన మేరకు సుప్రీం మరోమారు కల్పించుకుంది. ప్రస్తుతం ఆర్‌కామ్‌ రూ.46,000 కోట్ల పైగా అప్పుల్లో ఉంది. ఆస్తుల విక్రయం ద్వారా ఈ అప్పులను రూ.6,000 కోట్లకు తగ్గించుకోవాలని నిర్దేశించుకుంది. అయితే టెలికం శాఖ నిబంధనలతో ఈ ఆస్తుల అమ్మకంలో తీవ్ర గందరగోళం చోటు చేసుకుంది.
మీ స్నేహితులకు రికమెండ్ చెయ్యండి